b"\n_START_ARTICLE_\nGyvsidabris\n_START_SECTION_\nIstorija\n_START_PARAGRAPH_\nGyvsidabris buvo \xc5\xbeinomas senov\xc4\x97s kinams ir indams, taip pat buvo rastas Egipto kapaviet\xc4\x97se, datuojamose 1500\xc2\xa0m. pr. m. e. Kinijoje, Indijoje ir Tibete buvo manoma, kad gyvsidabrio naudojimas prailgina gyvenimo trukm\xc4\x99, gydo l\xc5\xab\xc5\xbeius ir stiprina sveikat\xc4\x85. Pasakojama, kad pirmasis Kinijos imperatorius Qin Shi Huang Di i\xc5\xa1prot\xc4\x97jo ir numir\xc4\x97 d\xc4\x97l gyvsidabrio piliuli\xc5\xb3, kurios buvo skirtos prat\xc4\x99sti jo gyvenim\xc4\x85 am\xc5\xbeinai. Senov\xc4\x97s graikai naudojo gyvsidabr\xc4\xaf k\xc5\xabno aliejuose, senov\xc4\x97s egiptie\xc4\x8diai ir rom\xc4\x97nai\xc2\xa0\xe2\x80\x93 kosmetikoje. Taip pat iki 500\xc2\xa0m. pr. m. e. gyvsidabris buvo naudojamas amalgamose su kitais metalais._NEWLINE_Ind\xc5\xb3 \xc5\xbeodis Rasav\xc4\x81tam 'alchemija' pa\xc5\xbeod\xc5\xbeiui rei\xc5\xa1kia \xe2\x80\x9egyvsidabrio kelias\xe2\x80\x9c. Alchemikai da\xc5\xbenai galvodavo, kad gyvsidabris yra Pirmoji Med\xc5\xbeiaga, i\xc5\xa1 kurios susidar\xc4\x97 visi likusieji metalai, ir kad metalus galima i\xc5\xa1gauti kei\xc4\x8diant sieros gyvsidabryje kokyb\xc4\x99 ir kiek\xc4\xaf (taip gryniausiu buvo laikomas auksas).\n_START_SECTION_\nPavadinimo kilm\xc4\x97\n_START_PARAGRAPH_\nGyvsidabris \xc5\xbeymimas Hg, lot. hydrargyrum, sulotyninta gr. \xce\xa5\xce\xb4\xcf\x81\xce\xb1\xcf\x81\xce\xb3\xcf\x85\xcf\x81\xce\xbf\xcf\x82 forma. Gyvsidabris turi ir skys\xc4\x8dio (gr. hydor 'vanduo'), ir metalo (gr. argyrion 'sidabras') savybi\xc5\xb3.\n_START_SECTION_\nApsinuodijimas\n_START_PARAGRAPH_\nGyvsidabriu apsinuodijama, kai patalp\xc5\xb3 oras u\xc5\xbeter\xc5\xa1iamas jo garais. Da\xc5\xbeniausiai taip atsitinka metalui i\xc5\xa1siliejus ant grind\xc5\xb3, garuojant i\xc5\xa1 atvir\xc5\xb3 ind\xc5\xb3, sand\xc4\x97liuojant sudu\xc5\xbeusias neonines lempas ir kt. Galima apsinuodyti net nuo vieno sudu\xc5\xbeusio medicininio termometro. Patek\xc4\x99s per burn\xc4\x85, gyvsidabris yra prakti\xc5\xa1kai nekenksmingas, i\xc5\xa1siskiria su i\xc5\xa1matomis. Patek\xc4\x99s pro kv\xc4\x97pavimo takus, jis gali susikaupti parenchiminiuose organuose, smegenyse ir kauluose. I\xc5\xa1 organizmo i\xc5\xa1siskiria l\xc4\x97tai su \xc5\xa1lapimu, seil\xc4\x97mis, prakaitu, motinos pienu. \xc5\xaamini\xc5\xb3 apsinuodijim\xc5\xb3 pasitaiko labai retai (avarij\xc5\xb3 metu), kai gyvsidabrio gar\xc5\xb3 koncentracija ore 10\xe2\x80\x9315 kart\xc5\xb3 vir\xc5\xa1ija maksimaliai leistin\xc4\x85 (0,01 mg/m\xc2\xb3).\n_START_SECTION_\nToksinis poveikis\n_START_PARAGRAPH_\nGyvsidabrio toksinis veikimas priklauso nuo baltym\xc5\xb3 sulfhidrilini\xc5\xb3 grupi\xc5\xb3 (SH) blokavimo, kuris sutrikdo ferment\xc5\xb3 veikl\xc4\x85. Ferment\xc5\xb3 inaktyvavimas sukelia \xc4\xafvair\xc5\xb3 organizmo sistem\xc5\xb3, pirmiausia centrin\xc4\x97s nerv\xc5\xb3 sistemos, pa\xc5\xbeeidimus. Gyvsidabris yra protoplazmos nuodas, padidina nervini\xc5\xb3 l\xc4\x85steli\xc5\xb3 dirglum\xc4\x85, d\xc4\x97l to jos greitai i\xc5\xa1senka. Organiniai gyvsidabrio junginiai yra daug nuodingesni u\xc5\xbe neorganinius ir u\xc5\xbe laisv\xc4\x85 metal\xc4\x85. Kai kurie mikroorganizmai paver\xc4\x8dia gyvsidabr\xc4\xaf metilgyvsidabrio (CH3Hg+) junginiais, kurie kaupiasi \xc5\xbeuvyje ir kituose vandens organizmuose. Apsinuodijimas organiniais gyvsidabrio junginiais yra vadinamas Minamatos liga. Siekiant u\xc5\xbekirsti jai keli\xc4\x85, atskiros valstyb\xc4\x97s yra \xc4\xafvedusios apribojimus gyvsidabrio naudojimui, o tarptautiniu mastu bendradarbiavimas skatinamas per Minamatos konvencij\xc4\x85.\n_START_SECTION_\nGyvsidabrio chloridai\n_START_PARAGRAPH_\nGyvsidabrio ir chloro junginiai. Vienvalen\xc4\x8dio gyvsidabrio chloridas, Hg\xe2\x82\x82Cl\xe2\x82\x82, kitaip\xc2\xa0\xe2\x80\x93 kalomelis. Gyvsidabrio dichloridas, sublimatas, HgCl\xe2\x82\x82 bespalviai kristalai. Tirpsta vandenyje. Nuodingas. Gaunamas i\xc5\xa1 gyvsidabrio sulfato HgSO\xe2\x82\x84 ir natrio chlorido arba gyvsidabr\xc4\xaf veikiant chloru. Yra dezinfekuojanti priemon\xc4\x97, katalizatorius org. sintez\xc4\x97je; i\xc5\xa1 jo gaunami kiti gyvsidabrio junginiai.\n_START_SECTION_\nGyvsidabrio oksidai\n_START_PARAGRAPH_\nHgO, Hg\xe2\x82\x82O, HgO\xe2\x82\x82, gyvsidabrio ir deguonies junginiai. Gyvsidabrio oksidas, HgO, kristaliniai geltoni arba raudoni (spalva priklauso nuo smulkumo) milteliai. Nuodingas. Vandenyje beveik netirpsta. Kaitinamas skyla \xc4\xaf gyvsidabr\xc4\xaf ir deguon\xc4\xaf. Gaunamas i\xc5\xa1 gyvsidabrio nitrato. Vartojamas kaip oksidatorius, chem. analiz\xc4\x97je, org. sintez\xc4\x97je, medicinoje. I\xc5\xa1 jo gaminamos apsaugin\xc4\x97s laiv\xc5\xb3 korpus\xc5\xb3 dangos. (Di)gyvsidabrio oksidas, Hg\xe2\x82\x82O, juodi labai nepatvar\xc5\xabs milteliai. Gyvsidabrio peroksidas, HgO\xe2\x82\x82, raudoni milteliai, i\xc5\xa1 kuri\xc5\xb3 lengvai atskyla deguonis.\n_START_SECTION_\nGyvsidabrio lempa\n_START_PARAGRAPH_\nDujinio i\xc5\xa1lyd\xc5\xbeio \xc5\xa1viesos \xc5\xa1altinis, kurio balionas prileistas gyvsidabrio gar\xc5\xb3 ir inertini\xc5\xb3 duj\xc5\xb3. Gyvsidabrio lempos balione gali b\xc5\xabti ir volframinis kaitinimo si\xc5\xablelis, pagerinantis gyvsidabrio lempos spektr\xc4\x85. Gyvsidabrio lempos spinduliavimo spektras apima matom\xc4\x85j\xc4\x85 \xc5\xa1vies\xc4\x85, ultravioletinius ir dal\xc4\xaf infraraudon\xc5\xb3j\xc5\xb3 spinduli\xc5\xb3. \xc4\xaevairesniam spektrui gauti vidinis gyvsidabrio lempos pavir\xc5\xa1ius apipur\xc5\xa1kiamas liuminoforu, \xc4\xaf gyvsidabrio garus pridedama jodid\xc5\xb3, natrio, talio ir kt. med\xc5\xbeiag\xc5\xb3. Galingesn\xc4\x97s gyvsidabrio lempos au\xc5\xa1inamos paprastai vandeniu. Gyvsidabrio lempos naudojamos gatvi\xc5\xb3 ir plent\xc5\xb3 ap\xc5\xa1vietimui, medicinoje (t. y. \xe2\x80\x9eKvarcin\xc4\x97\xe2\x80\x9c lempa), kino technikoje, buityje.\n_START_SECTION_\nGyvsidabrio oksido elementas\n_START_PARAGRAPH_\nGalvaninis elementas, kurio teigiamasis elektrodas\xc2\xa0\xe2\x80\x93 gyvsidabrio oksidas, neigiamasis\xc2\xa0\xe2\x80\x93 cinkas, o elektrolitas\xc2\xa0\xe2\x80\x93 kalio \xc5\xa1armas. Pradin\xc4\x97 \xc4\xaftampa 1,25-1,40 V; i\xc5\xa1krauti galima iki 0,9-1,0 V; saugojimo laikas iki 5 met\xc5\xb3. D\xc4\x97l nedideli\xc5\xb3 gabarit\xc5\xb3 ir mas\xc4\x97s gyvsidabrio oksido elementas buvo paplit\xc4\x99s raktin\xc4\x97je technikoje. \xc5\xa0iais laikais gyvsidabrio elementai daugelyje \xc5\xa1ali\xc5\xb3 u\xc5\xbedrausti d\xc4\x97l toksi\xc5\xa1kumo ir gamtos tar\xc5\xa1os."